b'\n_START_ARTICLE_\nKyllikki Kallas\n_START_PARAGRAPH_\nMeri Kyllikki Lahtela, kirjailijanimi Kyllikki Kallas (15. maaliskuuta 1917 R\xc3\xa4is\xc3\xa4l\xc3\xa4 \xe2\x80\x93 22. lokakuuta 1979 Helsinki) oli suomalainen kirjailija._NEWLINE_Kyllikki Kallas valmistui ylioppilaaksi vuonna 1938 ja filosofian kandidaatiksi vuonna 1955._NEWLINE_Kyllikki Kallas oli naimisissa vuodesta 1936 kansanedustaja Olavi Lahtelan kanssa. Kirjailija Markku Lahtela ja elokuvaohjaaja ja k\xc3\xa4sikirjoittaja Atro Lahtela ovat heid\xc3\xa4n poikiaan. Yleisradion entinen p\xc3\xa4\xc3\xa4johtaja ja entinen SDP:n puoluesihteeri Mikael Jungner on h\xc3\xa4nen tytt\xc3\xa4renpoikansa ja kirjailija Silvo Lahtela sek\xc3\xa4 n\xc3\xa4yttelij\xc3\xa4 Johannes Lahtela h\xc3\xa4nen pojanpoikiaan._NEWLINE_Kyllikki Kallas her\xc3\xa4tti 1950-luvun lopulla huomiota Maalaisliiton silloista puoluesihteeri\xc3\xa4 Arvo Korsimoa ja er\xc3\xa4it\xc3\xa4 muitakin puolueen n\xc3\xa4kyvi\xc3\xa4 henkil\xc3\xb6it\xc3\xa4 parodioineella n\xc3\xa4ytelm\xc3\xa4ll\xc3\xa4\xc3\xa4n Herra puoluesihteeri. N\xc3\xa4ytelm\xc3\xa4n ensiesitys oli Suomen Kansallisteatterissa kev\xc3\xa4\xc3\xa4ll\xc3\xa4 1958. Keskeisiss\xc3\xa4 rooleissa olivat Tauno Palo (puoluesihteeri), Matti Ranin (nuori idealisti) ja Maikki L\xc3\xa4nsi\xc3\xb6 (lehtinainen).'